**JOHANN GOTTLIEB FICHTE**

MJESTO: Njemačka, vrhunce karijere doživio je u Jeni i u Berlinu.

VRIJEME: 1762. – 1814.

ZANIMLJIVOSTI: Kad mu je anonimno izašla prva knjiga, mislilo se da je to Kantovo djelo pa je Fichte postao slavan preko noći. Teolozi su ga optužili da je ateist. Kad je francuska vojska zaposjela Berlin, drži patriotske govore nazvane „Govori njemačkoj naciji”.

VAŽNOST: Prvi je rektor Berlinskoga sveučilišta. On je začetnik metode dijalektičkog trokračja.

DJELA: „Učenje o znanosti“, „Govori njemačkoj naciji“

* NADOVEZIVANJE NA KANTA – smatra se Kantovim nastavljačem i tumačem, a sve preinake u odnosu na Kantovu filozofiju smatra nužnim nadopunama
	+ „*Ja sam odvajkada govorio, pa to opet kažem, da moj sustav nije nikakav drugi nego Kantov, tj. on sadrži isti nazor o stvari, ali je u svome postupku posve nezavisan od Kantova prikazivanja.*“

**ETIKA** – etičke probleme smatra glavnima

* **PRAKTIČKI UM** – korijen svakog uma
	+ mi smo djelatna bića, a svijest je pratiteljica djelovanja
	+ **čin prethodi činjenici** – djelovanje (praksa), dakle, prethodi spoznaji (teorija)
		- time bit čovjeka postaje **stvaralaštvo**
		- „*Mi ne radimo zato što spoznajemo, nego spoznajemo jer smo određeni za rad; praktični um je zato korijen svakoga uma.*“
		- „*Tvoje djelovanje i samo tvoje djelovanje određuje tvoju vrijednost.*“
		- „*U početku bijaše djelo.*“
* ČOVJEK – kao nastavak središnjeg etičkog pitanja Fichte razumije sljedeće probleme: čovjek, smisao ljudskog života, njegova uloga u svijetu i zadatak u povijesti
	+ „***Kakva se filozofija odabire, zavisi od toga kakav je tko čovjek***, *jer filozofski sustav nije komad pokućstva koje se može odložiti ili prihvatiti kako nam je po volji, nego je oduhovljen dušom čovjekovom koji ga ima.*“
	+ „*Promatraj samoga sebe; odvrati pogled od svega što te okružuje i upravi ga na svoju unutrašnjost: prvi je zahtjev koji filozofija postavlja svom učeniku. Govor nije ni o čemu što je izvan tebe, nego samo o tebi samome.*“
		- svijet, priroda i kozmos su mu tek periferni filozofski problemi
* **NAČELO DOSLJEDNOSTI** – Fichetov **kategorički imperativ**:
* „***Djeluj tako da bi mogao maksimu svoje volje pomišljati kao vječni zakon za sebe!***“
* „***Ispuni svagda svoje određenje!***“
* Kantov mu je imperativ neodrživ zbog njegove univerzalnosti, a Fichte ističe da svatko ima svoje osobite, pojedinačne zadatke u životu i svoju individualnu ulogu u društvu
	+ „*Čovjek mora uvijek biti sam sa sobom istovjetan: on nikada ne smije sebi proturječiti.*“
	+ SAVJEST – po njoj je čovjek je autonoman: „*Ne čini ništa protiv svoje savjesti!“*
		- savjest je svijest o našoj točno određenoj društvenoj dužnosti
		- SLOBODA – djelujući u skladu sa savješću (ispunjavajući svoju dužnost) čovjek se oslobađa prirodne nužnosti
			* „*Konačna je svrha čovjeka da sebi podvrgne sve neumno i da time slobodno prema svojim vlastitim zakonima vlada,*“ – ta konačna svrha se ipak nikada do kraja ne može ispuniti, kad bi mogla, čovjek bi postao bog
			* SLOBODNA ZAJEDNICA SLOBODNIH LJUDI – tako vidi društvo, a da bi to bilo moguće, za to se mora pobrinuti država
				+ DRŽAVA – ima i druge dužnosti:
				+ odgoj slobodnih pojedinaca
				+ pozitivan utjecaj prema razvoju slobode u drugim državama
* ako se svi ciljevi ispune, država više neće biti potrebna: „*Svrha je svake vlade da vladu učini suvišnom.*“

**NEGIRANJE „STVARI O SEBI“**

* radikalno provodi kopernikanski obrat; prije spoznaje se ne može pretpostaviti stvar te spoznaje
* Kant je ipak nakon obrata ostavio „stvar o sebi“ kao nešto nespoznatljivo, ali nužno za spoznaju (aktivira naše transcendentalne oblike spoznaje)
* za Fichtea je spoznajni subjekt ograničen samo samim sobom pa s takvim stavom on negira:
	+ DOGMATIZAM – teza da su predodžbe produkti stvari – svijest je nesamostalna i neslobodna (determiniranost tipična za empiriste i materijaliste)
	+ IDEALIZAM – teza da su predodžbe produkti svijesti – čitav je svijet produkt svijesti (solipsizam)
* dakle, **stvar o sebi** je jednako svijesti imanentna kao i sve ostalo, u svijetu nema ništa nespoznatljivo, neodrživa je Kantova podjela na pojave i stvari o sebi (ukida se Kantov agnosticizam)
	+ „*Stvar o sebi prosta je izmišljotina i nema nikakva realiteta. Ona se ne javlja u iskustvu.*“

**SUBJEKTIVNI IDEALIZAM** – apsolut je svijest

* ta je svijest nadindividualna (nije svijest pojedinca): „*Um je ono jedino što je o sebi, a individualitet je samo akcidentalan; um je svrha, a osobnost sredstvo.*“
* smatra da je izvanjski svijet realan, ali što je predmet: „*Ono što je pomoću razuma pridano pojavi, sama misao!*“– svijet je dakle: „*Produkt naših vlastitih predodžbenih mogućnosti.*“
	+ predmet nije samovoljna konstrukcija svijesti

DIJALEKTIČKI NIZ – djelovanje čovjeka, kao i povijesni tijek čovječanstva, obilježeni su promjenama koje svoje izvorište imaju u dijalektičkom nizu

* svijet funkcionira preko polarnih povezanosti pa se na tome temelji sve svjetsko zbivanje i ljudsko spoznavanje
* suprotstavljeni principi prevladavaju se u sintezi koja nije smirenje jer ona predstavlja novu tezu za novi dijalektički niz – na taj je način sve u stalnoj promjeni
* takvim promišljanjima Fichte postaje **začetnik dijalektičke metode** klasičnog njemačkog idealizma jer prvi jasno formulira dijalektičko trokračje:
	+ teza
	+ antiteza
	+ sinteza
* Fichteovo trokračje proizlazi iz njegovoga subjektivnog idealizma:
	+ teza – **Ja** – vlastito Ja, svijest o samom sebi, to je ono transcendentalno
	+ antiteza – **Ne-Ja** – postavlja ga Ja kao svoju negaciju – sve ono što nisam Ja, sve izvan mene
	+ sinteza – **sveobuhvatno Ja** – prevladavanje protuslovlja i jedinstvo jednog višeg Ja – nadindividualna svijest

